Rosalinda González, il-mara tal-iktar raġel imfittex fil-Messiku ġiet arrestata mill-Forzi tas-Sigurtà tal-Messiku. Ir-raġel, li huwa magħruf bħala El Mencho, huwa l-mexxej tal-kartell tad-droga Jalisco New Generation (CJNG). El Mencho, li ismu proprju huwa Nemesio Oseguera Cervantes, ilu s-snin maħrub. Il-Ministeru tad-Difiża tal-Messiku qal li González, li tinsab akkużata li kienet tieħu ħsieb il-finanzi ta' dan il-kartell, ġiet arrestata fil-belt ta' Zapopán. Intant, l-Amministrazzjoni tal-Infurzar tad-Droga tal-Istati Uniti qed toffri madwar €9 miljun lil min jipprovdi informazzjoni li twassal għall-arrest ta' El Mencho. Il-kartell li jmexxi El Mencho huwa wieħed mill-aktar kartelli perikolużi fil-Messiku, u kien responsabbli għal numru ta' attakki fuq il-forzi tas-sigurtà Messikani. Skont l-aġenzija tal-aħbarijiet BBC, uffiċjali tas-sigurtà tal-Messiku qalu li l-grupp kien responsabbli għall-attentat ta' qtil fuq il-Kummissarju tal-Pulizija ta' Mexico City, Omar García Harfuch. Dan l-attentat seħħ fl-2020. Il-BBC rrappurtat ukoll li huwa maħsub li l-kartell se jkomplu jirritaljaw kontra l-Pulizija fil-Messiku b'reazzjoni għall-arrest tal-mara ta' El Mencho.